Io mängib väga olulist osa Jupiteri magnetosfääris. Esimene vihje sellele tuli juba aastal 1964, kui ilmnes Jupiteri raadiokiirguse sõltuvus Io asukohast. Hilisemad uuringud näitasid, et Io liigub rõngas, mille moodustavad selle atmosfäärist pärinevad  osakesed. Atmosfääri on aga omakorda tekitanud vulkaanidest ja geisritest väljapaiskunud osakesed. Iolt pärineva väävli ja hapniku ioone sisaldavaid plasmamulle võib kohata suurtel kaugustel Jupiterist, kust need liiguvad edasi heliosfääri. Seda näitas automaatjaam New Horizons, mis teel Pluuto suunas liikus piki Jupiteri magnetsaba selle rohkem kui 2500 raadiuse kauguseni.